Odense Adresse-Contoirs Efterretninger, 1848-03-24
J "Dannevirke" skrives fra Haderslev: "Ligesom den 17 Febr. i Kiel vare samtlige Stænderdeputerede i Slesvig og Holsteen af Separatisternes Coryphæer indbudne til et Møde i Rendsborg Løverdagen den 18 ds. Ogsaa Partiets øvrige Venner og hele Folket var, saavidt det havde været gjørligt, indbudt til at bifalde Forsamlingens store Plan og understøtte dens Udførelse. Man skal nemlig have havt til Hensigt at proklamere Schleswig=Holstein som uafhængig tydsk Forbundsstat, storme Tøihuset og armere Folket og Jndvaanerne med det derværende Vaabenforraad, overfalde og afvæbne Garnisonen, bemægtige sig Fæstningsværkerne og indsætte en provisorisk Regjering. Efterat Beseler den 17de om Morgenen havde forladt Haderslev, vare de herværende Slesvigholsteneres Miner usædvanlig hemmelighedsfulde og vigtige, og ikke saa faa Danske her have i Løverdags (den 18de) vidst, at Rendsborg den Dag skulde tages i Besiddelse. Muligheden heraf var heller ikke saa usandsynlig. En bevæget Tid, Stadens 10,000 fanatiserede Jndvaanere, 34000 fanatiserede Gjæster fra alle Egne af Hertugdømmerne, Hansestæderne &c., en oprørsk Forsamling af belevne Talere, en svag Garnison - kun 720 Mand, deraf de fleste indfødte Holstenere -: alt dette egnede sig ikke til at indgyde Beroligelse. Den følgende Aften (i Søndags) passerede Regjeringsraad Høyfner fra Slesvig som Kureer her igjennem til Kjøbenhavn, og strax udgik som et Lyn det Rygte fra det kongl. Postholderi, at Separatisterne havde bemægtiget sig Fæstningen Rendsborg, en stor Deel af Militairet havde gjort fælleds Sag med Jnsurgenterne, og Resten havde ikke kunnet holde Stand. - J Mandags, efterat Reisende fra Rendsborg vare ankomne til Byen, kom Man til bedre Klarhed i Sagen. Den var da ikke nær saa farlig, og Rendsborg er endnu i Behold." Om Olshausens Jndledningstale i Forsamlingen i Rendsborg den 18de skrives i Bladet efter Folks Beretning, der forlode Rendsborg i Løverdags Aftes Kl. 10 (Forsamlingen, varede til Kl. 11). "Olshausen androg paa Hertugdømmet Slesvigs uopholdelige Jnkorporation i det tydske Forbund, meente, at det ei var fornødent at adspørge Kongen af Danmark herom: Man kunde ingen Hensyn tage til dette lille Lands Regent, naar det gjaldt om den store og smukke Stats, Tydsklands, Oprettelse; saadant vilde kun forhale det uopsættelige Skridt, hvis Udførelse vilde finde Preussens fulde Medvirkning. Jnkorporationen maatte skee derved, at Man ufortøvet sendte en Deputation til Forbundsforsamlingen i Frankfurt for anmode denne om Slesvigs Jndlemmelse, og at Man imidlertid bevæbnede det slesvigholsteenske Folk. Han henstillede det til Forsamlingens Betænkning, paa hvilken Maade Man snarest skaffede Folket Vaaben (selv meente han aabenbart Tøihusets Bestormelse); thi Man vidste ikke, hvor snart de Danske betraadte Schleswig-Holsteins Grund, og da maatte Man træde dem imøde med væbnet Haand, og Man var vis paa Seiren. Thi den danske Nation var et dovent dorsk og usammenhængende Folk, der ved sine seneste, latterlige Demonstrationer havde tabt al sin Agtelse i Europas Øine. Skammeligt vilde det være, dersom Man ikke benyttede Øieblikket og afkastede den danske Trældom. Vi vil Venskab med Frankerig, saalænge det ikke vil udvide sig over Rhinen, vi vil Had mod Rusland og Fiendskab mod Danmark. Han gav Forsamlingen at betænke, om det ikke var hensigtsmæssigt at fæste Øiet paa Personer, der kunde overtage den provisoriske Regjering." J "Kiel. Corr." hedder det, at Olshausen havde andraget paa Nedsættelsen af en Kommittee til at vaage over de politiske Tildragelser. Beseler, Claussen, Engel, Olshausen og flere erklærede, at de, ifald ikke overordentlige Hindringer traadte dem iveien, agtede at bivaane den forberedende Nationalforsamling i Frankfurt den 30 ds. Den samtidig afholdte Folkeforsamlings Adresse til de Deputerede forlangte blandt andet Fjernelsen af alle Danske, der imod Lov og Ret havde militaire eller civile Embeder i Hertugdømmerne og Rendsborgs Optagelse blandt de tydske Forbundsfæstninger. Ogsaa fra 13 andre Valgdistrikter indgaves Adresser ved Deputationer. Mænd af de forskjelligste Distrikter enedes om, hver i sit Distrikt ufortøvet at organisere en Folkevæbning.